v 1 Tjaldtemplið skalt tú gera úr tíggju tjalddúkum, ið vovnir eru av egyptiskum tvinnaðum líni, bláum purpuri, reyðum purpuri og skarlaki, listvevnaður við myndum av kerúbum í. v 2 Hvør tjalddúkurin skal vera tjúgu og átta alnir langur og fýra alnir breiður; javnstórir skulu tjalddúkarnir vera. v 3 Fimm tjalddúkar skulu tengjast saman hvør við annan og somuleiðis hinir fimm. v 4 Og tú skalt seta lykkjur av bláum purpuri eftir rondini á ytsta tjalddúki í øðrum samantengda dúkinum og somuleiðis lykkjur eftir rondini á ytsta tjalddúki í hinum samantengda dúkinum. v 5 Fimmti lykkjur skalt tú seta eftir rondini á hvørjum av teimum samantengdu tjalddúkunum, soleiðis at lykkjurnar sita hvør áraka aðra. v 6 Síðan skalt tú gera fimmti gullkrókar og við teimum tengja tjalddúkarnar saman, so at tjaldtemplið verður ein heild. v 7 Tú skalt eisini gera tjalddúkar av geitaull til at tjalda yvir tjaldtemplið við; ellivu tílíkar tjalddúkar skalt tú gera; v 8 hvør teirra skal vera tríati alnir langur og fýra alnir breiður; allir dúkarnir javnstórir. v 9 Fimm tjalddúkar skalt tú tengja saman fyri seg og seks tjalddúkar fyri seg, men hin sætta tjalddúkin, ið skal liggja frammantil á tjaldinum, skalt tú leggja tvífaldan. v 10 Og tú skalt seta fimmti lykkjur eftir rondini á ytsta tjalddúki hins eina samantengda dúks og somuleiðis fimmti lykkjur eftir rondini á ytsta tjalddúki hins annars samantengda dúks v 11 og gera fimmti koparkrókar, sum tú skalt krøkja í lykkjurnar og soleiðis tengja tjaldið saman, at tað verður ein heild. v 12 Men av tí, sum av geitahárstjalddúkinum loypur av, skal helmingurin hanga niður aftantil á tjaldtemplinum. v 13 Og tann alinin av geitahárstjalddúkinum, sum eftir longdini báðumegin loypur av, skal hanga niður báðumegin tjaldtemplið til tess at líva tí. v 14 Framvegis skalt tú yvir tjaldið leggja tak av reyðlittum veðraskinnum; og aftur omaná tað tak av sækúgvaskinnum. v 15 Og tú skalt av ákásiuviði gera tiljuborð á tjaldtemplinum; tey skulu standa upp og niður; v 16 og hvørt borðið skal vera tíggju alnir langt og hálvaaðru alin breitt. v 17 Á hvørjum borði skulu vera tvær sameindar stellingar; og soleiðis skalt tú gera á øllum borðum tjaldtempulsins. v 18 Á tjaldtemplinum skalt tú gera tjúgu borð á suðursíðuni; v 19 undir tey tjúgu borðini skalt tú gera fjøruti undirstabbar av silvuri; tveir undirstabbar fyri báðar stellingarnar undir hvørjum borði; v 20 og somuleiðis skulu tjúgu borð gerast í norðursíðu tjaldtempulsins, v 21 og undir teimum fjøruti undirstabbar av silvuri, tveir undirstabbar undir hvørjum borði. v 22 Og aftantil á tjaldtemplinum fyri vestan skalt tú gera seks borð. v 23 Og úti við hornini aftantil á tjaldtemplinum skalt tú gera tvey borð, v 24 ið skulu vera tvíføld í neðra og alt upp at fyrsta ringi í erva; á henda hátt skulu bæði borðini vera á báðum hornunum. v 25 Og soleiðis verða fyri vestan átta borð við sínum sekstan undirstabbum av silvuri, tveimum undir hvørjum borði. v 26 Síðan skalt tú á borðini øðrumegin á tjaldtemplinum festa fimm tvørtrø av ákásiuviði v 27 og somuleiðis á borðini hinumegin tjaldtemplið fimm tvørtrø av ákásiuviði; og á borðini aftantil á tjaldtemplinum fyri vestan fimm tvørtrø. v 28 Miðtvørtræið skal ganga tvørturum eftir miðjum borðum frá øðrum enda veggjarins at hinum. v 29 Og tú skalt leggja borðini við gulli og gera av gulli ringarnar, sum tvørtrøini skulu ganga ígjøgnum; eisini tvørtrøini skalt tú leggja við gulli. v 30 Síðan skalt tú reisa tjaldtemplið eftir tí hátti, sum tær varð sýndur á fjallinum. v 31 Og tú skalt gera fortjald av bláum purpuri og reyðum, av skarlaki og tvinnaðum egyptiskum líni; listavevnaður skal tað vera við myndum av kerúbum í. v 32 Tað skalt tú heingja upp á fýra stólpar av ákásiuviði, settar við gulli og við krókum av gulli á, og sum standa á fýra undirstabbum av silvuri. v 33 So skalt tú heingja fortjaldið undir krókarnar og flyta vitnisburðarørkina inn um fortjaldið og lata fortjaldið skilja millum hitt heilaga og hitt alraheilagasta. v 34 Sáttarlokið skalt tú leggja aftur yvir vitnisburðarørkina í hinum alraheilagasta. v 35 Borðið skalt tú seta fyri uttan fortjaldið og ljósastakan yvir av borðinum við syðra bróst tjaldtempulsins; borðið skalt tú seta við norðara bróst. v 36 Tú skalt eisini gera tjaldváð fyri dyr tjaldsins av bláum purpuri og reyðum purpuri, skarlaki og egyptiskum tvinnaðum líni við marglittum vevnaði á; v 37 og til tjaldváðina skalt tú gera fimm stólpar av ákásiuviði og leggja teir við gulli; snatarnir á teimum skulu eisini vera av gulli; og undir stólparnar skalt tú stoypa fimm undirstabbar av kopari.